Gradonačelnik Ivica Kirin na današnjem je izvanredm Aktualnom satu na redovnoj sjednici Gradskog vijeća po prvi puta od kada se saznalo za krađu novca iz gradskog proračuna i samoubojstva pročelnika za financije Siniše Palma potvrdio da riječ o najmanje 17, 5 milijuna ukradenih kuna.

„Novci su otuđivani u takozvanom presretanju prije nego što su uneseni u poslovne knjige grada, odnosno, skidani su sa računa u poslovnoj banci i prebacivane na račun sportske udruge falsificiranjem dokumenata. Zbog istrage ne mogu govoriti o detaljima. Do danas sam mislio da je u doba modernih tehnologija, elektronskog nadzora poslovanja, sigurnosnih softvera, kontrola i revizija to nemoguće“, kazao je Kirin

Dodao je kako su u ovom slučaju zakazali i sigurnosni sustavi poslovnih banaka, porezne uprave, državnih tijela, Narodne banke pa i policije.

„U posljednjih desetak godina napravljeno je mnogo po pitanju kontrole i transparentnosti gradskog proračuna. Bili smo aktivni u sređivanju financija, nastojali smo da građani u svakom trenutku imaju uvid što se događa. Među prvima u Hrvatskoj ustrojili smo riznicu, poslujemo po certifikatu kvalitete ISO 9001, svake godine imamo pozitivan nalaz državne revizije za učinkovitost i financijsko poslovanje. Službenici se svakodnevno obučavaju kako bi se uspješno mogli nadzirati sustav i poslovanje, funkcionira sustav unutarnjeg nadzora, putem knjižice Ja volim svoj grad građane upoznamo s projektima koje ostvarujemo i planiramo ostvariti, a proračun javno objavljujemo na web stranicama, Ali nitko od nas nije mogao znati da sustav koji smo uspostavili nije pod nadzorom koji smo očekivali i u kome smo trebali biti zaštićeni. Očito je to znao samo pročelnik Siniša Palm“, kazao je Kirin.